Tarybos direktyva 98/92/EB
1998 m. gruodžio 14 d.
iš dalies keičianti Direktyvą 70/524/EEB dėl pašarų priedų ir Direktyvą 95/69/EB, nustatančią reikalavimus ir priemones, taikomas patvirtinant bei įregistruojant kai kurias įmones bei tarpininkus, veikiančius gyvūnų maitinimo sektoriuje
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Tarybos direktyvos 95/69/EB [4] 14 straipsnyje nurodoma, kad Taryba turi patvirtinti mokesčių už įmonių bei jų tarpininkų patvirtinimą dydžius;
kadangi 1970 m. lapkričio 23 d. Tarybos direktyvos 70/524/EEB dėl pašarų priedų [5] 6 straipsnyje nurodoma, kad valstybė narė, įgaliota nagrinėti dokumentus, susijusius su leidimu naudoti pašarų priedus, gali nustatyti mokestį;
kadangi tiriant atitinkamų paslaugų atskirose valstybėse narėse finansavimą paaiškėjo, kad mokesčių dydžių Bendrijoje nustatymas būtų neproporcingai didelis kišimasis į dabartinę valstybių narių taikomą mokesčių nustatymo tvarką; be to, kadangi išlaidos, kurias valstybės narės patiria teikdamos minėtas paslaugas, smarkiai skiriasi, ypač dėl darbo kaštų įvairovės;
kadangi, norint išvengti konkurencijos iškraipymų, vis dėlto reikėtų numatyti, kad Taryba patvirtintų suderintas mokesčių dydžio nustatymo taisykles;
kadangi atitinkamai reikėtų iš dalies pakeisti susijusias Direktyvų 70/524/EEB ir 95/69/EB nuostatas,
PRIĖMĖ ŠIĄ DIREKTYVĄ:
1 straipsnis
Direktyva 70/524/EEB iš dalies keičiama taip:
6 straipsnio 2 dalis keičiama taip:
"2. Taryba, remdamasi Komisijos pasiūlymu, kvalifikuota balsų dauguma iki 1999 m. balandžio 1 d. patvirtina šio straipsnio 1 dalyje minimo mokesčio apskaičiavimo taisykles."
2 straipsnis
Direktyva 95/69/EEB iš dalies keičiama taip:
14 straipsnis keičiamas taip:
"14 straipsnis
Taryba, remdamasi Komisijos pasiūlymu, kvalifikuota balsų dauguma iki 1999 m. balandžio 1 d. patvirtina mokesčio už įmonių ir jų tarpininkų patvirtinimą apskaičiavimo taisykles."
3 straipsnis
1. Valstybės narės priima įstatymus ir kitus teisės aktus, kurie įsigalioję iki 1999 m. kovo 31 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
5 straipsnis
Ši direktyva skirta valstybėms narėms.
Priimta Briuselyje, 1998 m. gruodžio 14 d.